BOI เผย 4 เดือนแรกปีนี้ยอดขอส่งเสริมการลงทุนโต 84% มูลค่ากว่า 2 แสนลบ.
BOI เผย 4 เดือนแรกปีนี้ยอดขอส่งเสริมการลงทุนโต 84% มูลค่ากว่า 2 แสนลบ.
25 พ.ค. 2559

นางหิรัญญา สุจินัย เลขาธิการคณะกรรมการส่งเสริมการลงทุน (BOI) เปิดเผยว่า ช่วง 4 เดือนแรกของปีนี้ (ม.ค.-เม.ย.59) มีโครงการยื่นขอรับการส่งเสริมการลงทุนรวม 398 โครงการ เพิ่มขึ้น 84% จากช่วงเดียวกันของปีก่อน โดยมีเงินลงทุน 200,520 ล้านบาท เพิ่มขึ้น 463% โดยจำนวนโครงการที่ยื่นขอรับการส่งเสริมในขณะนี้คิดเป็น 44% ของเป้าหมายทั้งปีซึ่งตั้งไว้ที่ 450,000 ล้านบาท แสดงให้เห็นว่านโยบายสำคัญต่างๆ เริ่มส่งผล โดยเฉพาะนโยบายส่งเสริมการลงทุนในรุปแบบคลัสเตอร์ และมาตรการเร่งรัดการลงทุน
โดยในเดือน เม.ย.59 มีโครงการยื่นขอรับการส่งเสริมจำนวน 90 โครงการ เพิ่มขึ้น 52% จากเดือนเดียวกันของปีก่อน โดยมีเงินลงทุนทั้งสิ้น 111,660 ล้านบาท เพิ่มขึ้นกว่า 1,000% เนื่องจากมีโครงการลงทุนขนาดใหญ่ในระบบขนส่งทางท่อ
สำหรับการลงทุนโดยตรงจากต่างประเทศ (FDI) ในช่วง 4 เดือนแรกของปีนี้มีมูลค่าทั้งสิ้น 57,896 ล้านบาท เพิ่มขึ้น 852% จากช่วงเดียวกันของปีก่อน โดยเป็นการลงทุนจากประเทศญี่ปุ่นสูงสุดจำนวน 18,024 ล้านบาท หรือคิดเป็น 31% ของการลงทุนจากต่างประเทศ รองลงมาคือเนเธอร์แลนด์ 10,907 ล้านบาท แต่ในจำนวนนี้เป็นบริษัทญี่ปุ่นที่ลงทุนผ่านเนเธอร์แลนด์ประมาณ 5,000 ล้านบาท ตามด้วยการลงทุนจากจีน 7,574 ล้านบาท, เกาหลีใต้ 4,335 ล้านบาท และสิงคโปร์ 3,314 ล้านบาท